De amerikanske aktiebørser ventes onsdag at åbne tæt på uændret efter plusser tirsdag, hvor positive forbrugertillidstal var med til at løfte stemningen. Blackberry ventes fra start at få belønning for et godt kvartalsregnskab, mens Nike omvendt har skuffet med ordretal.
Der vil i løbet af dagen være fokus på kommentarer fra flere højtstående medlemmer af den amerikanske centralbank, ligesom et møde mellem OPEC-landene kan sætte sving i oliepriserne og dermed i aktierne i de olierelaterede selskaber.
Futures på det brede S&amp;P 500-indeks ligger onsdag marginale 0,02 pct. højere, efter at det underliggende indeks tirsdag lukkede med et plus på 0,6 pct. til 2159,93. De tunge aktier i Dow Jones steg godt 0,7 pct. til 18.228,30, mens Nasdaq-papirerne endte dagen 0,9 pct. højere i 5305,71.
BLACKBERRY OPJUSTERER
Aktien i den amerikanske telefonproducent Blackberry er i formarkedet steget 4 pct., efter at selskabet har opjusteret forventningerne i det regnskab for andet kvartal af regnskabsåret 2016/17, som det offentliggjorde før børsåbningen. For hele regnskabsåret venter Blackberry nu et justeret resultat per aktie på nul til minus 5 cent mod den tidligere prognose om et underskud på 15 cent.
Til sammenligning ventede analytikerne inden regnskabet et justeret tab per aktie for hele regnskabsåret på 16 cent, viser estimaterne fra Bloomberg News. I andet kvartal landede Blackberry et justeret resultat per aktie på et rundt nul, mens analytikerne havde regnet med et tab på 5 cent.
SKUFFENDE TAL FRA NIKE
Sportsudstyrsselskabet Nike står derimod til at få en lille kurslussing, efter at koncernen ikke kunne leve op til analytikernes forventninger til de fremtidige ordrer i det forskudte første kvartal, der udløb med udgangen af august.
Nike-aktien er i formarkedet faldet 2,7 pct.